Марат Миначев

**Марат Миначев**, Марат Җәвит улы Миначев (*Марат Заведович Миначев; [[1996 ел]]ның [[3 гыйнвар]]ы, [[РФ]], [[ТР]], [[Буа районы]], [[Иске Тинчәле]]*) ― спортчы (көрәшче), күп мәртәбәләр район Сабан туе батыры, көрәш буенча Татарстан чемпионы, Россиянең спорт мастеры (2020). 115 кг авырлыкта чыгыш ясый. Казанның «Зилант» спорт клубы өчен көрәшә.

## Тәрҗемәи хәле
1996 елның 3 гыйнварында Татарстанның Буа районы Иске Тинчәле авылында туган. Әтисе Җәвит механизатор-тракторчы (*2019 елда вафат*), әнисе Ландыш сыер савучы булып эшләгән. Абыйсы Руслан, апасы Чулпан.

Мәктәпне тәмамлагач, Казан дәүләт аграр университетына укырга кергән. «Инженер-механик» белгечлеге алган. Түбән Камада яшәгән, Татнефтькә караучы Танеко заводында эшләгән. «Зилант» клубына күчәргә чакыру килгәч, Казанга кайткан. Төсле металл сатып алу белән шөгыльләнүче «Интерметтрейд» ҖЧҖ-дә эшли.

## Спорт
6-7 яшьтән мәктәптәге көрәш түгәрәгенә йөри башлаган. Көрәшкә өйрәтүче беренче остазы ― Раил Абрар улы Ильясов (әнисенең бертуган энесе). Казанда, аграр университетта укыганда, 6-7 ел билбау көрәше буенча тренер-укытучы  Россиянең спорт мастеры Җәүдәт Габделхак улы Хөсәеновта шөгыльләнгән.

«Зилант» клубы оешканнан бирле, шул команда өчен көрәшә. Тренировкалар Казанның Галиев мәчете спортзалында, «Зилант» спорт комплексында (Сара Садыйкова ур., 30 («Баһадир» сәүдә үзәге) үтә. 

100 кг үлчәү авырлыгында чыгыш ясаган, бүгенге көндә 115 кг авырлыкта чыгыш ясый, киләчәктә 130 кг га күчү планы да бар  (Россия чемпионатында 115 кг авырлык категориясе булмау сәбәпле).

Аягын да, кулын да сындырып, икесенә дә операция ясаткан. Яңадан тренировкага кайтып, тагын көрәшә башлаган.
Тренеры ― дөнья чемпионы, көрәш буенча Россиянең халыкара класслы спорт мастеры Илмир Фәрит улы Төхвәтуллин.

## Уңышлары
* 8 тапкыр Буа районы Сабан туе абсолют батыры
* 2019 ― ир-атлар арасында Муса Җәлил истәлегенә көрәш буенча Бөтенроссия ярышлары ― 110 кг үлчәү авырлыгында җиңүче («Батыр» , Актаныш, Татарстан)
* 2019 ― Көрәш буенча Казан Кубогы ― 100 кг үлчәү авырлыгында шәхси беренчелектә җиңүче (Казан, Бокс һәм өстәл теннисы үзәге)
* 2020 ― «спорт мастерлыгына кандидат» спорт разряды бирелгән
* 2024 ― Мәскәү өлкәсе Сабан туеның абсолют батыры (Люберцы, Мәскәү өлкәсе)
* 2024 ― Көрәш буенча Татарстан Республикасы мемпионаты ― 115 кг авырлыкта 3нче урын (Айнур Сыртаев белән бүлешә)
* 2025 – Көрәш буенча Татарстан чемпионаты («Корстон», Казан) ― 115 кг авырлыгында 2нче урын (җиңүче Раил Нургалиев)
* 2025 ― Данил Галиев истәлегенә Көрәш буенча XXXI республика турниры (Түбән Кама, «Шинник» спорт комплексы) ― 115 кг авырлыкта 3нче урын
* 2025 ― Муса Җәлил истәлегенә көрәш буенча 62нче турнир  («Ак Барс» көрәш сарае, Казан) ― 115 кг авырлыкта шәхси беренчелектә җиңүче
* 2026 ел ― каһарман-шагыйрь Муса Җәлил истәлегенә «Ватаным Татарстан» газетасы гамәлгә куйган 63нче көрәш турнирының (Чаллы шәһәренең Боз сараенда узган) 130 кг үлчәү авырлыгында 2нче урын (приз 70 мең сум).

## Бүләкләре, мактаулы исемнәре
* 2020 ― Көрәш буенча 
* 2020 ― Буа муниципаль районы Башлыгының Рәхмәт хаты ― *милли көрәш спорт төрен популярлаштыруга зур өлеш керткән һәм сәламәт яшәү рәвешен пропагандалаган өчен*

## Шәхси тормышы
Гаиләле. Хатыны Айзәрә (Актаныш районы Яңа Әлем авылыннан). Кызлары Мәликә, Айлин.

## Искәрмәләр

## Әдәбият
;Мәкаләләр
* *Лилия Йосыпова*. «Көрәшеп откан тәкәләремнең исәбе юк». «Ирек мәйданы», № 28 (771), 17.07.2025. ― Б.10.

Төркем:Көрәшчеләр
Төркем:Инженерлар
Төркем:Казан авыл хуҗалыгы институтын тәмамлаучылар
Төркем:Көрәш буенча Татарстан чемпионнары
Төркем:Россиянең спорт мастерлары